b'\n_START_ARTICLE_\nLaina\n_START_PARAGRAPH_\nLaina tarkoittaa rahalainaa tai esinelainaa. T\xc3\xa4m\xc3\xa4 artikkeli k\xc3\xa4sittelee rahalainaa, jota kutsutaan my\xc3\xb6s velaksi tai luotoksi._NEWLINE_Sana laina merkitsee kahden osapuolen v\xc3\xa4list\xc3\xa4 sopimusta, jolla lainanantaja antaa raham\xc3\xa4\xc3\xa4r\xc3\xa4n, esineen tai tietyn paljouden esineit\xc3\xa4 lainanottajalle. Lainanottaja sitoutuu antamaan lainanantajalle (tai h\xc3\xa4nen m\xc3\xa4\xc3\xa4r\xc3\xa4\xc3\xa4m\xc3\xa4llens\xc3\xa4 henkil\xc3\xb6lle) takaisin yht\xc3\xa4 suuren raham\xc3\xa4\xc3\xa4r\xc3\xa4n tai saman paljouden samanlaisia esineit\xc3\xa4 kuin h\xc3\xa4n on saanut. Suomen laissa laina ei kuitenkaan tarkoita rahan lainaamista, vaan esineen luovuttamista toisen k\xc3\xa4ytt\xc3\xb6\xc3\xb6n korvauksetta. Lainan t\xc3\xa4t\xc3\xa4 merkityst\xc3\xa4 on k\xc3\xa4sitelty artikkelissa esinelaina. T\xc3\xa4ss\xc3\xa4 artikkelissa k\xc3\xa4sitell\xc3\xa4\xc3\xa4n vain rahan lainaamista._NEWLINE_Rahalainasta lainanantaja voi vaatia itselleen korkoa. Korko on hyvitys siit\xc3\xa4, ett\xc3\xa4 lainanottaja on saanut tilaisuuden hy\xc3\xb6ty\xc3\xa4 lainarahoista.\n_START_SECTION_\nK\xc3\xa4sitteit\xc3\xa4\n_START_PARAGRAPH_\nOikeustieteess\xc3\xa4 eroteltiin aiemmin laina ja velka toisistaan siten, ett\xc3\xa4 velasta maksettiin korkoa ja lainasta ei. Nykyisin sanoilla velka, laina tai luotto voidaan tarkoittaa samanlaista velkasuhdetta. _NEWLINE_Velka voi olla muutakin kuin lainaa. Esimerkiksi ostovelka syntyy ostettaessa velaksi._NEWLINE_Komittoitu laina tarkoittaa m\xc3\xa4\xc3\xa4r\xc3\xa4tarkoitukseen sidottua luotonnosto-oikeutta.\n_START_SECTION_\nLainan ominaisuuksia\n_START_PARAGRAPH_\nLainaa voi antaa ja ottaa joko yksitt\xc3\xa4inen ihminen (luonnollinen henkil\xc3\xb6) tai juridinen henkil\xc3\xb6 kuten yritys tai pankki. Laina maksetaan takaisin sopimuksen mukaisesti joko kerralla tai v\xc3\xa4hitellen. Lainasta voidaan peri\xc3\xa4 korkoa. _NEWLINE_Lainasta syntyy velkasuhde. Lainanantajasta tulee velkoja, jolle laina on saaminen. Lainanottajasta tulee velallinen, jolla on velvoite huolehtia velan lyhent\xc3\xa4misest\xc3\xa4 ja koronmaksusta. Jos kaksi tai useampi henkil\xc3\xb6 ottavat yhdess\xc3\xa4 lainaa, heti kutsutaan yhteisvelallisiksi (katso velallinen)._NEWLINE_Jos lainanottaja on kuluttaja ja lainanantaja elinkeinonharjoittaja, laina katsotaan Suomessa kuluttajaluotoksi. Niit\xc3\xa4 koskevat erityiss\xc3\xa4\xc3\xa4d\xc3\xb6kset.\n_START_SECTION_\nLaina-aika\n_START_PARAGRAPH_\nLainoja on eri pituisia. Lainan pituus sovitaan lainanottajan ja lainanantajan kesken. Lyhytaikaisia lainoja ovat esimerkiksi pikavipit. Pitk\xc3\xa4aikaisia lainoja ovat muiden muassa asuntolainat. Niiden keskipituus Ruotsissa oli 140 vuotta vuonna 2013, mik\xc3\xa4 johtui siit\xc3\xa4, ettei lainoja juuri lyhennetty.\n_START_SECTION_\nLainakorko\n_START_PARAGRAPH_\nKorko on sovittu osuus lainasummasta. Laina voi olla kiinte\xc3\xa4korkoinen tai vaihtuvakorkoinen. Koron m\xc3\xa4\xc3\xa4r\xc3\xa4 tai korottomuus sovitaan lainasta sovittaessa. _NEWLINE_Suomessa velka on l\xc3\xa4ht\xc3\xb6kohtaisesti aina koroton, ellei muuta ole sovittu eik\xc3\xa4 laista tai kauppatavasta muuta seuraa. Koroton laina on tavallinen sukulaisten v\xc3\xa4lisiss\xc3\xa4 velkasuhteissa ja markkinoinnin apuv\xc3\xa4lineen\xc3\xa4 myyt\xc3\xa4ess\xc3\xa4 tuotteita velaksi. Tavallisesti laina on kuitenkin korollinen._NEWLINE_Koron yleinen laskutapa on \xe2\x80\x9dvuotuinen korko\xe2\x80\x9d. Nyky\xc3\xa4\xc3\xa4n kaikissa lainoissa n\xc3\xa4ytet\xc3\xa4\xc3\xa4n my\xc3\xb6s niin sanottu todellinen vuosikorko, jonka tarkoituksena on antaa oikea kuva lainan hinnasta kuluttajalle. Todellinen vuosikorko sis\xc3\xa4lt\xc3\xa4\xc3\xa4 kaikki lainaan liittyv\xc3\xa4t kustannukset kuten aloitusmaksun, korot, marginaalin sek\xc3\xa4 kuukausittaisen tilinhoitomaksun. _NEWLINE_Korkoa ei Suomessa l\xc3\xa4ht\xc3\xb6kohtaisesti lis\xc3\xa4t\xc3\xa4 p\xc3\xa4\xc3\xa4omaan. Lainasopimuksessa voidaan kuitenkin sopia, ett\xc3\xa4 korko lis\xc3\xa4t\xc3\xa4\xc3\xa4n p\xc3\xa4\xc3\xa4omaan, jolloin syntyy eksponentiaalinen korkoa korolle -vaikutus._NEWLINE_Mik\xc3\xa4li laina-ajan, lainan koron ja takaisinmaksun tavan sek\xc3\xa4 aikataulun m\xc3\xa4\xc3\xa4r\xc3\xa4\xc3\xa4 lainanantaja yksipuolisesti, menettely voidaan katsoa koronkiskonnaksi tai kirist\xc3\xa4miseksi (vrt. sopimusoikeus). _NEWLINE_Korkokatto koskee Suomessa alle 2\xc2\xa0000 euron kuluttajaluottoja (pienlainoja).\n_START_SECTION_\nLainan lyhent\xc3\xa4minen\n_START_PARAGRAPH_\nLainan lyhennystapoja on k\xc3\xa4yt\xc3\xa4nn\xc3\xb6ss\xc3\xa4 kolme: annuiteettilaina, tasaer\xc3\xa4laina ja tasalyhennyslaina. Kaikissa n\xc3\xa4iss\xc3\xa4 lyhennysvaihtoehdoissa maksuer\xc3\xa4t koostuvat lainan lyhennyksest\xc3\xa4 ja korkokauden aikana kertyneist\xc3\xa4 koroista. Vaihtoehdot eroavat toisistaan siin\xc3\xa4, kuinka nopeasti lainaa lyhennet\xc3\xa4\xc3\xa4n ja miten hoitokustannukset muuttuvat lainan viitekoron muuttuessa._NEWLINE_Annuiteettilainassa ja tasaer\xc3\xa4lainassa lainaa maksetaan takaisin laina-aikana aina samansuuruisina maksuerin\xc3\xa4, jotka yhteens\xc3\xa4 kattavat sek\xc3\xa4 lainap\xc3\xa4\xc3\xa4oman takaisinmaksun ett\xc3\xa4 korkokulut. Jos lainan viitekorko muuttuu, annuiteettilainan maksuer\xc3\xa4\xc3\xa4 muutetaan siten, ett\xc3\xa4 uusi maksuer\xc3\xa4 kattaa sek\xc3\xa4 lainap\xc3\xa4\xc3\xa4oman ett\xc3\xa4 korkokulut j\xc3\xa4ljell\xc3\xa4 olevana laina-aikana. Tasaer\xc3\xa4lainassa maksuer\xc3\xa4 ei muutu viitekoron muuttuessa. Sen sijaan laina-aika pitenee, jos korko nousee, ja lyhenee, jos korko laskee. Tasalyhennyslainassa lainan lyhennys on sovittu kiinte\xc3\xa4n suuruiseksi ja kertyneiden korkojen osuus muuttuu, jos viitekorko nousee tai laskee. Koska lyhennysosa pysyy aina samana lainakorosta riippumatta, lainap\xc3\xa4\xc3\xa4oma lyhenee tasaisesti ja nopeammin kuin muissa vaihtoehdoissa. T\xc3\xa4ll\xc3\xb6in my\xc3\xb6s velkarasitus pienenee nopeimmin. Maksettavien korkojen m\xc3\xa4\xc3\xa4r\xc3\xa4 pienenee p\xc3\xa4\xc3\xa4oman mukana niin kauan kuin lainakorko pysyy muuttumattomana._NEWLINE_Bullet-laina lyhennet\xc3\xa4\xc3\xa4n maksamalla koko lainasumma er\xc3\xa4p\xc3\xa4iv\xc3\xa4n\xc3\xa4.'